Sigula küla 17 elanikku saatsid Kuusalu vallavalitsusele kirja palvega peatada toetussummade väljamaksmine MTÜle Sigula Küla Ühendus.   Sigula külamaja eskiisprojekt.   MTÜ Sigula Küla Ühendus esitatud projekt külamaja ehitamiseks on saanud PRIAst heakskiidu ning selle I etapi läbiviimiseks on lubatud külaelu arendamise meetmest 938 065 krooni. Omafinantseering on 121 796 krooni, millest Kuusalu valla eelarvest on antud 98 450 krooni ning ülejäänu kaetakse vallalt aastatel 2008 ja 2009 eraldatud külarahast, mida on arvutatud küla elanike  arvu järgi. Külamaja on plaan ehitada 6,3 hektari suurusele Ämmapaju kinnistule, mille MTÜ ostis 18 000 krooni eest. Külal on olemas arengukava aastateks 2004-2014, kus on juttu ka külamaja majandamisest.    Ehituse I etapp kujutab endast kinnise majakarbi valmimist ja alumise korruse kasutuselevõtmist. Kuna PRIA kaudu eraldatavate Euroopa Liidu toetusrahade puhul on nõue, et projekti peab enne ellu viima, siis kontrollitakse rahakasutust ja alles seejärel eraldatakse abisumma, tuleb ka Sigula  Küla Ühendusel võtta pangast laenu või leida sponsorid. Mil moel raha saadakse, pole veel selge.    Elanike registri põhjal on Sigula küla Kuusalu valla väiksemate seas - praegu on seal ametlikult 52 inimest. Et selline pisike küla hakkab endale ehitama külamaja, on imestatud nii Kuusalu vallamajas kui ka muudes ringkondades, kuid leitud, kui küla sedasi soovib, toetusraha antakse ja maja ülalpidamisega hakkama saadakse, siis ehitagu.    Ent nüüd on külas riid lahti ning külamaja ehitamise  vastased ja pooldajad käivad vallamajas oma seisukohti selgitamas. Vallasekretär Maire Link kommenteerib: "Kuulad ühte poolt ja saad aru, mis on nende mure, ja siis räägib teine pool enda jutu, ning mõistad ka neid."    Praegu veel koppa maasse löödud ei ole, ütleb külavanem ja külamaja ehitamise idee algataja Rein Riiberg. Ehitajaks on valitud Indrem Elementmajad OÜ Haljalast. Leping on kooskõlastamisel.    Teabenõue külavanemale  Kiri raha eraldamise peatamiseks  jõudis Kuusalu vallamajja 29. juunil. Sellega oli kaasas ühe allakirjutanu, Ülo Vellemäe, 16. juunil külavanemale saadetud teabenõue, kus ta palub 26. juuniks ehk kümne päeva jooksul viimase viie aasta tegevusaruandeid ning külakoosolekute protokollide koopiaid.    30. juuni hommikul otsustas vallavolikogu muuta Sigula külas Ämmapaju kinnistu sihtotstarvet - maatulundusmaa asemel määrata see sotsiaalmaaks ehk ühiskondlike ehitiste maaks.    Samal päeval saatis abivallavanem Milli Kikkas  küla­elanike kirjale vastuse, kus teatas, et 21. aprillil sõlmisid Kuusalu vallavalitsus ja MTÜ Sigula Küla Ühendus koostöölepingu, mille alusel on 5. mail üle kantud omaosaluseks 98 950 krooni, et viia täide külamaja ehituse I etapp. Ka on küla oma külaraha ära kasutanud.    Abivallavanem lisas vastuses, et külaelanikel on võimalik kutsuda kokku koosolek, pärida aru ning anda hinnang külavanema tööle.    Ülo Vellemäe ütles, et tema ei ole seni külavanemalt oma teabenõudele vastust saanud  ning külavanem pole ka temaga rääkima tulnud.